मंडी 22 एकड़ में, फिर भी कम पड़ती है जगह
व्यापारियों ने कर रखा है अतिक्रमण, प्रबंधन नोटिस देता है नहीं करता कार्रवाई
भास्कर संवाददाता | आष्टा
नगर की ए क्लास कृषि उपज मंडी में अव्यवस्था खत्म होने का नाम नहीं ले रही हैं। यही कारण है कि 22 एकड़ का परिसर होने के बाद भी जगह कम पड़ती है। दरअसल व्यापारियों ने अपनी फर्मों के आगे तक मनचाहा अतिक्रमण कर रखा है। इन लोगों को प्रशासन स्तर से भी कई बार नोटिस जारी हो चुके हैं लेकिन कार्रवाई नहीं होने से हालात नहीं सुधर रहे हैं।
नगर की कृषि उपज मंडी में लंबे समय से अतिक्रमण की समस्या बनी हुई है। 22.85 एकड़ रकबे में फैले परिसर के बाद भी जगह की कमी पड़ने लगी है। इस कारण से मंडी बोर्ड ने अब यहां की मंडी को स्थानांतरण करने का मन बना लिया है। कहने को यहां पर सभी सुविधाएं हैं, लेकिन उनमें से धरातल पर कुछ भी नहीं है। यही कारण है कि सीजन के समय मंडी में आए दिन हंगामे की स्थिति बनने लगी है। इसी के चलते पिछले मंडी डायरेक्टर ही उदासीन मंडी अध्यक्ष को हटाने के लिए अविश्वास प्रस्ताव लाने पर अड़ गए थे।
मंडी कर्मचारी भी करते हैं व्यवस्था में लापरवाही
मंडी में अतिक्रमण का सामान आवक-जावक गेट से ही लाया जाता है। जबकि दोनों गेटों पर मंडी कर्मचारी तैनात रहते हैं। इसके बाद भी लोहा, चादरें, तखत आदि सामान कैसे आता है। जबकि मंडी में यदि हाथ ठेला भी प्रवेश द्वार से अंदर आएगा तो विधिवत रूप से आवक पंजी में इंट्री होगी व निर्धारित शुल्क लिया जाएगा। यही प्रक्रिया निर्गम द्वार पर निर्गम पंजी में संधारण करना पड़ती है। मंडी डायरेक्टर कमला धनवाल ने बताया कि मंडी समिति की बैठकों में कई बार अतिक्रमण हटाने का प्रस्ताव पारित कर दिया है। फिर भी अतिक्रमण बना हुआ है।
हटना चाहिए अतिक्रमण
मंडी समिति मंडी संचालक कमला देवी धनवाल ने इस बात को लेकर पूर्व मंडी सचिवों को भी अवगत कराया था। मंडी अध्यक्ष व सचिव से मिलकर व्यापारी अवैध अतिक्रमण किए हुए हैं। श्रीमती धनवाल ने कहा कि मंडी में अवैध कार्यों पर रोक लगना चाहिए। तात्कालीन एसडीएम रवि सिंह ने भी 18 से 20 व्यापारियों को अतिक्रमण हटाने के नोटिस दिए थे, लेकिन इसके बाद भी कुछ नहीं हुआ।
मंडी सचिव को अधिकार
मंडी में अतिक्रमण होने पर मंडी सचिव को मंडी अधिनियम 1972 की धारा 22 के तहत अतिक्रमण हटवाने के समस्त अधिकार हैं। इस संबंध में नवागत मंडी सचिव नरेंद्र कुमार मेश्राम का कहना है कि सोमवार को ही ज्वाइन किया है। इस मामले में जानकारी ली जाएगी।
hin_Deva hin_Deva san_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva